Kragnetwerk dalk onder druk ná ontploffing by Medupi‘n Argieffoto van die Medupi-kragsentrale in Limpopo. (Foto: Hitachi Power Africa) Eskom het bevestig dat daar Sondagaand ’n ontploffing by sy Medupi-kragsentrale naby Lephalale (Ellisras) in Limpopo was. Volgens die kragvoorsiener het die ontploffing omstreeks 22:50 by die kragopwekker vir eenheid 4 plaasgevind. “Geen beserings is aangemeld nie en daar is verantwoording vir alle werknemers en kontrakteurs gedoen. Die nooddienste het talle werknemers vir skok behandel,” het Eskom in ’n verklaring gesê. Die ontploffing was volgens Eskom die rede hoekom eenheid 5 uitgeskakel het. Daar word intussen gepoog om dié eenheid weer in werking te stel. “Ondersoek word ook intussen ingestel om die oorsaak van die ontploffing vas te stel en Eskom sal die publiek op hoogte hou rakende verwikkelinge, asook tot watter mate die ongelukkige voorval die kragnetwerk sal beïnvloed.” Eenheid 4 was volgens Eskom sedert 6 Augustus op ’n korttermynonderbreking en alle werk by die eenheid is onmiddellik opgeskort. “Dit sluit in die opskorting van alle permitte om by die aanleg te werk tot verdere kennisgewing. “Die gebied waar die ontploffing plaasgevind het, is beveilig en sodra die brandweerhoof en ingenieurs dit veilig verklaar, sal met inspeksies en assesserings begin word om die oorsaak van die voorval en die omvang van die skade vas te stel.” Die ontploffing kom net ’n week nadat Eskom aangekondig het dat die laaste van ses eenhede by Medupi aanlyn gebring is. Alle bouwerk aan die 4 764 MW-projek is afgehandel nadat dit in Mei 2007 begin is. Ontwerpfoute met die ketels is egter steeds nie uitgestryk nie en het veroorsaak dat die kragsentrales by Medupi en Kusile beduidend onderpresteer het. Dit het ook tot gereelde onderbrekings gelei. “Wat oorbly by die Medupi-projek is die laaste gedeelte van die inwerkingstelling van die ooreengekome tegniese oplossings wat verband hou met die ketelontwerpfoute. Wanneer die herstelwerk oor die volgende 24 maande afgehandel word, sal Medupi teen volle kapasiteit betroubare krag aan die netwerk kan lewer en energiesekerheid vir die land help verseker,” het Bheki Nxumalo, uitvoerende groephoof van Eskom se groepkapitaalafdeling, vroeër gesê. Die kapitaalkoste van die projek beloop tot dusver R122 miljard en Eskom sê hy gaan na verwagting minder as R135 miljard bestee om alle werk af te handel.